Eile õhtul jätkusid NBA play-off'ide avakohtumised ning kui laupäeval tehti algust nelja seeriaga, siis ülejäänud neljas vastasseisus on samuti tänaseks avamäng peetud. Üllatuslikult suutis võõrsil LeBron Jamesi ja Cleveland Cavaliersi alistada Indiana Pacers.
Õhtu esimene kohtumine kujunes ka kõige pingelisemaks. Idakonverentsis teise asetuse saanud, ent ilma vigastatud Gordon Haywardi, Kyrie Irvingu ja Marcus Smardita mängima pidanud Boston Celtics suutis kodus Milwaukee Bucksi vastu 0,5 sekundit enne normaalaja lõppu küll Terry Rozieri kaugviskest kolme punktiga juhtima minna, ent viimase poole sekundiga suutis Bucks imeliselt vastata, kui Khris Middletoni kümnelt meetrilt teele saadetud vise sisse kukkus. Vaata mõlemat olukorda siit!
Lisaajal suutis Celtics oma paremuse aga maksma panna ning võttis lõpuks magusa 113:107 võidu. Võitjate poolelt tõusis 24 punkti ja 12 lauapalliga parimaks Al Horford, Bucksi liider Giannis Antetokounmpo kogus 35 punkti, 10 lauapalli ja 7 korvisöötu.
Õhtu teises mängus sündis väike üllatus: koduplatsil mänginud Cleveland Cavaliers ei saanud Indiana Pacersi kõvale kaitsele vastu ning pidi tunnistama vastaste 98:80 paremust. Kaotus tähistas ühtlasi LeBron Jamesi esimest allajäämist esimeses ringis pärast 21 järjestikust võitu, samuti oli tegemist tema karjääris esimese korraga, kui ta kaotab play-off'i esimese mängu.
James sai kaotusmängus 24 punkti, 10 lauapalli ja 12 korvisööduga kirja kolmikduubli, kuid punktide mõttes talle kaaslaste poolt suurt abi ei tulnud. Pacersi liider Victor Oladipo viskas samal ajal 32 silma.